[{"text_idx": "#000000", "text": "Advice and information for key life moments"}, {"text_idx": "#000001", "text": "We're here to support your business, from start-up to sale"}, {"text_idx": "#000002", "text": "Lefel Rhybudd Sero yng Nghymru: a all pawb nawr fynd yn o\u0302l i\u2019r swyddfa?"}, {"text_idx": "#000003", "text": "Yn gynnar ym mis Awst, symudodd Cymru i Lefel Rhybudd Sero. Roedd hynny\u2019n rhyddhad enfawr i lawer o sectorau, yn enwedig y diwydiant lletygarwch, ond a yw hynny\u2019n golygu bod popeth bellach yn o\u0302l i normal? A all cyflogwyr nawr ofyn i\u2019w holl staff fynd yn o\u0302l i\u2019r swyddfa? Wel, ddim yn union."}, {"text_idx": "#000004", "text": "Cyhoeddwyd canllaw newydd ymlaen llaw gan Lywodraeth Cymru \u2013 a hynny o dan reoliad 18 o Reoliadau Diogelu Iechyd (Cyfyngiadau Coronafeirws) (Rhif 5) (Cymru) 2020, mae\u2019n nodi rhagor o wybodaeth am weithredu gofynion cyfreithiol o dan reoliad 16. Gellir gweld rheoliadau diwygiedig yma."}, {"text_idx": "#000005", "text": "Ar gyfer cyflogwyr, mae\u2019r darpariaethau perthnasol wedi\u2019u cynnwys yn Rheoliad 16 sy\u2019n nodi tri cham y mae\u2019n rhaid i\u2019r rhai sy\u2019n gyfrifol am \u201ceiddo rheoledig\u201d eu dilyn er mwyn lleihau\u2019r risg o ddod i gysylltiad a\u0302 Covid-19. (Mae \u201ceiddo rheoledig\u201d yn cynnwys unrhyw leoliad lle mae gwaith yn cael ei wneud.) Gellir crynhoi\u2019r tri cham fel a ganlyn ac mae\u2019r rhain yn ofynion cyfreithiol yn hytrach na chanllawiau yn unig:"}, {"text_idx": "#000006", "text": "Rhaid cynnal asesiad penodol o\u2019r risg o ddod i gysylltiad a\u0302 coronafeirws yn yr adeilad ac, fel rhan o\u2019r broses honno, rhaid ymgynghori ag unigolion sy\u2019n gweithio yn yr adeilad neu eu cynrychiolwyr."}, {"text_idx": "#000007", "text": "Dylid darparu gwybodaeth i\u2019r rheini sy\u2019n dod i fewn neu\u2019n gweithio yn yr adeilad ynghylch sut i leihau\u2019r risg o ddod i gysylltiad a\u0302 coronafeirws, gan gynnwys gwybodaeth am y risgiau o ddod i gysylltiad a\u0302 coronafeirws a nodwyd o dan yr asesiad risg yn Cam 1 a\u2019r mesurau i\u2019w cymryd o dan Gam 3 i leihau y risgiau hynny."}, {"text_idx": "#000008", "text": "Dylid cymryd mesurau rhesymol i liniaru\u2019r risg o ddod i gysylltiad a\u0302 coronafeirws pan fydd pobl yn ymgynnull yn yr adeilad ac mae\u2019r rhain yn cynnwys:"}, {"text_idx": "#000009", "text": "Atal y rhai sydd wedi profi\u2019n bositif, neu sydd a symptomau, rhag bod yn yr adeilad\nCyfyngu ar ryngweithio corfforol agos trwy gynlluniau gosodiad, rheoli mynedfeydd a thramwyfeydd, rheoli\u2019r defnydd o gyfleusterau a rennir a gosod rhwystrau neu sgriniau\nCyfyngu ar yr amser y mae pobl yn bresennol yn yr adeilad"}, {"text_idx": "#000010", "text": "Mae\u2019r canllawiau\u2019n nodi pum ffordd i leihau risg sy\u2019n cael eu disgrifio fel \u201chierarchaeth o reolaethau\u201d. Dangosir hyn yn y ffeithlun isod:"}, {"text_idx": "#000011", "text": "Mae arweiniad manwl ar bob un o\u2019r mesurau rheoli posibl yn y canllawiau. Mae yna hefyd ganllawiau manwl ar yr hyn a allai fod yn fesur \u201crhesymol\u201d a\u2019r ffactorau i\u2019w hystyried gan gynnwys cost, natur y gwaith, p\u2019un ai os allai mesurau gyfaddawdu ar agweddau eraill o iechyd a diogelwch, natur a gallu pobl o fewn y gweithle (e.e. defnyddwyr gwasanaeth) ac a fydd y mesur yn ennyn hyder y gweithlu."}, {"text_idx": "#000012", "text": "Mae yna adran bwrpasol ar weithio gartref. Mae\u2019r geiriad canlynol i\u2019w nodi ac mae\u2019n ailadrodd geiriad y canllawiau blaenorol yn y gweithle (daeth i rym am y tro cyntaf ym mis Rhagfyr 2020):"}, {"text_idx": "#000013", "text": "\u201cY ffordd fwyaf effeithiol o leihau\u2019r risg o ddod i gysylltiad a\u0302 coronafeirws mewn gweithleoedd yw galluogi rhai neu pob aelod o staff i weithio gartref, mor aml a\u0302 phosib. Fel \u201cmesurau rhesymol\u201d mae disgwyl i gyflogwyr fod yn hyblyg a gwneud addasiadau ble bynnag y bo hynny\u2019n bosib. Er enghraifft, rhoi offer TG i staff (gliniaduron, monitorau, allweddellau), dodrefn swyddfa, ffonau symudol a hwyluso cyfathrebu ar draws lleoliadau."}, {"text_idx": "#000014", "text": "Ni ddylai fod yn ofynnol i weithwyr, ac ni ddylid rhoi pwysau arnynt i ddychwelyd i leoliad gwaith os nad oes angen busnes clir iddynt wneud hynny. \u201d"}, {"text_idx": "#000015", "text": "Mae darpariaeth yn y canllawiau hefyd y dylai cyflogwyr ystyried a fyddai dychwelyd i\u2019r gweithle yn effeithio\u2019n arbennig o niweidiol ar les unrhyw unigolyn. Gallai hyn gynnwys pobl sydd a\u0302 mwy o risg, sy\u2019n glinigol fregus neu\u2019r rhai a allai ddioddef pryder difrifol o ganlyniad i ddychwelyd i\u2019r gweithle. I\u2019r gwrthwyneb i hynny, efallai y bydd rhai staff sydd eisiau dychwelyd i\u2019r gwaith er eu lles eu hunain a gellir ystyried hynny hefyd, er bod y canllawiau\u2019n ei gwneud hi\u2019n glir mai\u2019r flaenoriaeth gyntaf yw lleihau lledaeniad y feirws."}, {"text_idx": "#000016", "text": "Mae adran ar waha\u0302n ar bellhau corfforol sy\u2019n nodi, er bod hyn yn cael ei gyfyngu yn helaeth gan faint yr adeilad, y man cychwyn yw y dylid ystyried sut y gellid cadw pobl ar waha\u0302n yn gorfforol a sut y gellid lleihau neu atal rhyngweithio wyneb yn wyneb agos. Dylai\u2019r asesiad risg sefydlu\u2019r nifer briodol o bobl a all fod yn bresennol yn y gweithle ac y dylid sicrhau bod gwybodaeth ar gael i\u2019r cyhoedd e.e. trwy arwyddion."}, {"text_idx": "#000017", "text": "Er bod y gofyniad cyfreithiol llym i gynnal pellter dau fetr bellach wedi mynd, mae\u2019r dyletswyddau ar gyflogwyr o dan y rheoliadau a\u2019r canllawiau yn eithaf beichus. Mae\u2019r byrdwn o asesu\u2019r hyn sy\u2019n \u201cddiogel\u201d bellach wedi symud i\u2019r cyflogwr, sy\u2019n gorfod cynnal asesiad risg manwl."}, {"text_idx": "#000018", "text": "Bydd llawer yn dibynnu ar y sector y mae\u2019r cyflogwr yn gweithredu ynddo ac efallai y bydd y rhai sy\u2019n wynebu\u2019r cyhoedd, neu ym maes gweithgynhyrchu, yn gallu cyfiawnhau dod a\u0302\u2019u holl weithwyr yn o\u0302l i\u2019r gweithle, er bod angen ystyried mesurau rheoli eraill. Fodd bynnag, i\u2019r cyflogwyr hynny y mae eu gweithlu yn y swyddfa, mae cwestiwn o ran faint sydd wedi newid mewn gwirionedd. Mae pwyslais yn parhau ar weithio o gartref lle bo hynny\u2019n bosibl, sy\u2019n cael ei nodi fel un o\u2019r mesurau rheoli pwysicaf i\u2019w hystyried. Mae hyn yn cyd-fynd a\u0302 strategaeth Llywodraeth Cymru o gael 30% o weithwyr yn gweithio o, neu yn agos at y cartref. Felly, i\u2019r mwyafrif o gyflogwyr, heblaw am y rhai sydd a\u0302 swyddfeydd mawr, mae\u2019n debygol y bydd angen iddynt ymgorffori rhyw elfen o weithio gartref yn y dyfodol rhagweladwy."}, {"text_idx": "#000020", "text": "Andrea Thomas is a solicitor in Cardiff, specialising in employment and immigration law."}, {"text_idx": "#000022", "text": "Human Resources from Eagle HR"}]